C 342/210
MT
Il-Ġurnal Uffiċjali tal-Unjoni Ewropea
6.9.2022
Il-Ħamis 17 ta’ Frar 2022
103.
Jisħaq fuq il-ħtieġa ta' involviment u djalogu kontinwi bejn l-UE u l-partijiet ikkonċernati kollha fil-pajjiżi benefiċjarji, b'mod partikolari l-organizzazzjonijiet tas-soċjetà ċivili u t-trade unions, kif ukoll ta' aktar titjib fit-trasparenza u l-monitoraġġ sabiex jiġi żgurat li l-iskema tal-SĠP tissodisfa l-objettiv tagħha ta' żvilupp sostenibbli u governanza tajba;
It-teknoloġiji diġitali
104.
Jissottolinja r-rwol importanti tat-teknoloġiji diġitali, b'mod partikolari matul il-pandemija tal-COVID-19; jisħaq li dawn it-teknoloġiji se jkomplu jiġu implimentati madwar id-dinja fil-perjodu ta' wara l-pandemija u li għandhom jiġu rregolati b'mod xieraq biex tiġi sfruttata s-saħħa tagħhom filwaqt li jiġu evitati l-effetti negattivi tagħhom fuq id-drittijiet tal-bniedem; jisħaq, b'mod partikolari, fuq l-importanza ta' salvagwardji effettivi għad-dritt għall-privatezza u l-protezzjoni tad-data fis-sistemi ta' sorveljanza tal-massa relatati mas-saħħa, u tal-użu proporzjonat tagħhom li għandu jkun ukoll limitat fiż-żmien; jisħaq fuq ir-riskji evidenti li t-teknoloġiji ta' sorveljanza jintużaw b'mod mhux xieraq kontra d-difensuri tad-drittijiet tal-bniedem, il-persuni involuti fl-oppożizzjoni, il-ġurnalisti, is-soċjetà ċivili u oħrajn, mhux l-inqas minħabba li teknoloġiji bħal dawn joħolqu ostakolu serju għad-difiża tad-drittijiet tal-bniedem, riskju għall-privatezza u l-libertà tal-espressjoni u theddida serja għall-istituzzjonijiet demokratiċi; jistieden lill-UE tfassal b'mod urġenti qafas regolatorju robust f'dan il-qasam biex tiggarantixxi li l-użu ta' dawn it-teknoloġiji jkun konformi mal-istandards internazzjonali tad-drittijiet tal-bniedem; jistieden lill-UE u lill-Istati Membri tagħha jiżguraw diliġenza sħiħa dovuta tad-drittijiet tal-bniedem u skrutinju xieraq tal-esportazzjonijiet tat-teknoloġija Ewropea ta' sorveljanza u tal-assistenza teknika; jistieden lill-UE u lill-Istati Membri tagħha jikkoordinaw ma' gvernijiet ta' pajjiżi terzi biex itemmu prattiki leġiżlattivi ripressivi dwar iċ-ċibersigurtà u l-ġlieda kontra t-terroriżmu; jistieden lill-UE tieħu l-inizjattiva biex tippromwovi moratorju globali immedjat fuq il-bejgħ, it-trasferiment u l-użu tat-teknoloġija tal-ispyware;
105.
Jinnota l-benefiċċji li jġib miegħu l-użu akbar tal-intelliġenza artifiċjali, iżda jisħaq li t-teknoloġiji jridu jiġu żviluppati, varati u użati taħt superviżjoni umana sinifikanti, bi trasparenza sħiħa u filwaqt li jiġu assigurati l-obbligu ta' rendikont u n-nondiskriminazzjoni, b'mod partikolari biex jiġu evitati kemm il-preġudizzju fid-deċiżjonijiet awtomatizzati kif ukoll il-ksur tal-protezzjoni tad-data;
106.
Jisħaq fuq ir-rwol vitali li għandhom il-pjattaformi soċjali fl-avvanz tal-libertà tal-espressjoni u tal-organizzazzjoni, iżda jissottolinja l-ħtieġa ta' salvagwardji xierqa biex jipprevjenu l-manipulazzjoni jew il-limitazzjoni mhux ġustifikata jew il-kontroll tal-kontenut tal-utenti, inkluża ċ-ċensura awtomatizzata, minn naħa waħda, u t-tixrid ta' diskors ta' mibegħda, aħbarijiet foloz, diżinformazzjoni u kontenut intenzjonalment ta' ħsara, min-naħa l-oħra; jappella lill-UE tipproponi modi kif tiffaċilita l-ħidma tad-difensuri tad-drittijiet tal-bniedem online u tippromwovi r-rikonoxximent tal-kunċett li d-dibattitu dwar id-drittijiet tal-bniedem għandu jiġi promoss u protett fiċ-ċirkostanzi kollha; jilqa' l-adozzjoni tar-regoli l-ġodda tal-UE dwar il-kontroll tal-esportazzjonijiet, is-senserija, l-assistenza teknika, it-tranżitu u t-trasferiment ta' teknoloġiji b'użu doppju;
107.
Jenfasizza li d-demokrazija qed tiffaċċja theddid dejjem akbar permezz ta' finanzjament barrani moħbi, diżinformazzjoni u interferenza oħra online, u jissottolinja l-fatt li fl-istati awtoritarji, l-internet u ċ-ċiberspazju spiss ikunu l-uniku żona ħielsa mill-kontroll tal-Istat u ċ-ċensura tad-difensuri tad-drittijiet tal-bniedem, tal-media ħielsa u tal-oppożizzjoni prodemokratika; jistieden lill-Kummissjoni u lill-Kunsill isaħħu r-rispons u l-ħidma tal-UE lejn il-ħolqien ta' salvagwardji internazzjonali dwar id-diżinformazzjoni, l-attakki ċibernetiċi u theddid ibridu ieħor li jirriżulta minn atturi barranin malizzjużi li jfittxu li jimminaw ir-reżiljenza tas-soċjetà u l-proċessi demokratiċi madwar l-UE, fil-viċinat tagħna u lil hinn minnu; jisħaq fuq il-ħtieġa ta' aktar appoġġ pubbliku fir-riċerka dwar modi ġodda biex jiġi miġġieled it-tixrid ta' aħbarijiet foloz;
Il-piena tal-mewt, it-tortura u forom oħra ta' trattament ħażin
108.
Itenni l-oppożizzjoni qawwija tiegħu għall-piena tal-mewt minħabba n-natura krudili u irriversibbli tagħha u jitlob li l-UE tintensifika l-isforzi tagħha biex tippromwovi l-abolizzjoni universali; jissottolinja li fl-2020 tfaċċat xejra pożittiva favur moratorju fuq l-eżekuzzjonijiet bil-għan li l-piena tal-mewt tiġi abolita kompletament, u 123 stat ivvotaw favur ir-riżoluzzjoni tal-Assemblea Ġenerali tan-NU dwar din il-kwistjoni; jinsab imħasseb ferm, madankollu, dwar iż-żieda drammatika fl-eżekuzzjonijiet f'ċerti pajjiżi; iħeġġeġ lill-UE u lill-Istati Membri tagħha jiddefendu l-abolizzjoni fil-fora internazzjonali kollha u jippromwovu l-akbar appoġġ possibbli għal din il-pożizzjoni;